मैं दुनिया के सबसे बड़े गधों में से एक था। मैं अलग-अलग बीमारियों से जितनी बार मरा हूं, उतना कोई दूसरा इंसान नहीं मरा होगा। मैं कोई साधारण हाइपोकॉन्ड्रियाक (जिसे रोगों के लक्षण ख़ुद में दिखते हैं) नहीं था- मुझमें लक्षण उभर आते थे।
मैं जब एक या दो घंटे तक किसी बीमारी के बारे में चिंता करता था, तो मुझमें वही लक्षण उभर आते थे, जो उससे पीड़ित मरीज़ के शरीर में होते थे। मैं कई बार जबड़े सम्बंधी रोग लॉकजॉ और हाइड्रोफोबिया से मरा हूं। बाद में मैं सामान्य बीमारियों तक ही सीमित रहने लगा- यानी, कैंसर और टीबी का विशेषज्ञ बन गया।
अब मैं इस बारे में हंस सकता हूं, परंतु उस वक़्त यह बहुत दुखद था।
बहरहाल, मैं पिछले दस साल में एक बार भी नहीं मरा हूं। मैंने मरना किस तरह छोड़ा? अपनी मूर्खतापूर्ण कल्पना पर हंसकर। मैं ख़ुद से कहता था, ‘देखो व्हाइटिंग, तुम बीस सालों से एक के बाद एक बहुत-सी घातक बीमारियों से मर रहे हो, फिर भी तुम्हारा स्वास्थ्य आज अच्छा है। क्या यह समय नहीं है कि तुम थोड़ा अलग हटकर चिंता करने वाले उस मूर्ख पर अच्छी तरह हंसो जो कि तुम हो?’
मैंने जल्द ही पाया कि अपने बारे में चिंता करना और ख़ुद पर हंसना, ये दोनों काम एक साथ करना मेरे लिए सम्भव नहीं था। इसलिए अपने आपको ज़्यादा गंभीरता से न लें। अपनी मूर्खतापूर्ण चिंताआें पर हंसने की कोशिश करें और देखें कि उनकी हंसी उड़ाने भर से वे ग़ायब हो चुकी हैं।
hin_Deva hin_Deva hin_Deva hin_Deva hin_Deva